Tuqaylı balaçaq

Keşe yazmışı. Beräwlärgä ul matur häm ğacäyep tä uñaylı tormış büläk itä. Andıylarnıñ ğomere, tigez genä aqqan yılğa suwı sıman, üz köyenä caylı ğına, räxät kenä uza birä. İkençelärgä ber-ber artlı awırlıqlar kiçerergä, qıyınlıqlar belän tuqtawsız köräşep yaşärgä turı kilä. Mondıylarnıñ tormışı ber yardan ikençe yarğa bärgälänä-bärgälänä, şarlawıqlar aşa sikerep ağuçı taw yılğasına oxşağan. Bu zatlarğa ğomer buyı qarşılıqlarnı ciñä-ciñä, üzläreneñ dönyäda yaşärgä xaqlı ikänleklären härdayim isbatlap yaşärgä turı kilä.

Tatar xalqınıñ ruxın, can cılısın çağıldırğan, üze isän çaqta uq böyeklekkä, xalqı tarafınnan tanıluğa ireşkän Ğabdulla Tuqay nibarısı 27 yıl yäşäp qalğan. Anıñ tormışı ciñel bulmağan. Här tuğan tañ yätimlek açısın sizderep torğan, räximsez yazmış balaçaqnıñ istä qalırday räxät häm läzzätle minutların da annan qızğanğan. Cide yıl icat utında yanıp, millätenä tuğrı xezmät itep yäşägän şağıyr tormış qarşılıqların da küp kürgän, ämma xaqıyqät öçen köräştä üz-üzen ayamağan. Waqıt-waqıt uylap quyam: Tuqay yazmışı päyğämbärlärnekenä awazdaş tügelme soñ? Tuqay da bit cirdäge tormışnıñ böten mixnäten, awırlığın yabıq cilkälärendä kütärä alğan, tik sığılıp töşmägän: can häm rux saflığın saqlağan xäldä, çista, samimi küñelle bulıp qala alğan, tormışnıñ här qıyınlığına cawap itep, bu cihanğa, yäşäyeşkä mäxäbbäten belderep yäşägän. Küñele nıq cäräxätle bulsa da, usallıq häm üç şağıyr yörägendä hiçqayçan urın ala almağan. Bu päyğämbärlärgä xas sıyfat tügelmeni?! Äye, näq şulay. Xalqıbız küñelendä ul päyğämbärlär belän yänäşä urın alğan. Milläte söyekle Tuqayın härwaqıt izge zat itep sanağan. Bu bügen dä şulay.

Tuqaynıñ bala çağı ciñel bulmağan, läkin şuşı qıyın tormış artında anıñ küzgä kürenmi torğan ikençe dönyäsı – saf küñele, tormışnı äkiyättägeçä itep küzallawı, anıñ matur xıyalları bulğan.

Şağıyrneñ küñel baylığı häm ixlaslığı böten icatında çağıla, läkin şular arasında balalarğa atap yazğan şiğırläre samimi ğadilekläre, gönahsız saflıqları belän ayırılıp toralar. Alar Tuqay icatınıñ altın tacı bulıp sanalalar. Tuqay ğomer buyı üze dä balalıqtan çığıp betä almağan. Här şiğırendä ul üze – saf küñelle keçkenä Tuqay bulıp qala alğan. Balalar küñele bik sizger. Alar, Tuqay şiğırlären uqığanda, anı yäştäşläre sıman toyalar, äyterseñ lä bu şiğırlärdän keçkenä Apuş üze qarap tora. G. Tuqay – balalar küñelen yawlap alırday iñ osta tärbiyäçe dä. Elegräk zıyalı ğailälärdä ata-analar balaların Tuqay şiğırläre aşa tärbiyäli torğan bulğannar. Bu bügen dä şulay bulırğa tiyeş, dip sanıym. Mäktäplärdä häm ğailälärdä anıñ här şiğıre ber tärbiyä däresen alıştıra ala. Tuqaynıñ balaçaqqa bağışlanğan icatı bik bay. Bu icatnıñ çişmä başı – “Ana” häm “Tuğan awıl” temaları.

“İsemdä qalğannar” äsärendä Tuqay üz ğomereneñ “şaqtıy yämsez, şaqtıy qarañğı, şunıñ belän bergä qızıq qına ütkän” buluwı turında yazğan. Bu anıñ äti-änisez, toma yätim qalıp, ber quldan ikençesenä küçep yäşäwe belän bäyle ikänen beläbez. “İsemdä qalğannar” äsäre belän balalarnı keçkenä yäştän ük tanıştırabız. Bala çağınıñ küñelsez yaqların (älbättä, şağıyr üz küñelenä xuş kilgän qayber qızıqlı yaqlarnı da iskä ala) ul barı tik şuşı äsärendä kürsätä. Balalarğa atap yazğan şiğırlärendä här keşegä xas bulğan balaçaq mizgelläre bötenläy ikençe yaqtan açıla. Ul zarlanmıy, sıqranmıy, ä, kiresençä, här sabıynıñ küñelenä şäfqat-miherban orlığı salıp qaldırırğa, bala küñelen törle yamanlıqtan saqlarğa tırışa; tirä-yaqnı küzätä belergä, maturlıqnı toyarğa öyrätä.

Tuqay kebek yätimlek açısın tatığan şağıyrlär bar, läkin anıñ kebek berniçä xatın-qıznı äni dip atawçı beräw dä yuq. Şağıyr üzen tudırğan häm dürt yäşkä qadär qarap üstergän änise Bibimämdüdäne bik az xäterli, läkin ana nazın, mäxäbbäten toyıp qalırğa ölgergän Tuqay anasın berqayçan da onıtmağan. Ul anıñ öçen iñ qäderle zat bulıp qalğan. Şağıyrneñ anası Bibimämdüdäneñ qaber taşına uyılğan:

Bar küñellärdän cılı, yomşaq sineñ qabereñ taşı, – 

Şunda tamsın küz yaşemneñ iñ açı häm tatlısı, – digän süzläre monıñ şulay buluwın raslap tora. 

Anası wafatınnan soñ Tuqay Qazanda yäşi. Ğazizä änise Ğabdullağa bik cılı mönäsäbättä tora, aña räxim-şäfqat kürsätä. Qazandağı ataqlı Taşayaq yärminkäsendä karuseldä utırıp yörü bäxete tätemäsä dä, änise belän anda yörgännnären, kürgännären şağıyr bik matur itep iskä ala, ämma bu bäxet tä ozaqqa barmıy. Ğazizä awırıp kitü säbäple, Ğabdulla yomşaq küñelle bu anasınnan da ayırılırğa mäcbür bula. 

Tizdän babası anı Qırlay keşese Säğdigä asramağa birä. Bulaçaq şağıyrne tuğız yaşenä tikle tärbiyälägän Zöhrä dä aña ana nazın qızğanmıy. Ğabdulla biredä uqırğa-yazarğa öyränä, nığıy. Ämma Qırlayda yäşäw çorı da tämle töş sıman qısqa bula. Tuqaynıñ atası yağınnan tuğanı – Ğazizä apası – anı Cayıqqa aldıra. Qırlaydağı äti-änise belän ayırılışu bik awır bulsa da, aña yıraqqa, Cayıqqa kitep barırğa turı kilä. Üz änise dä, anı alıştırğan başqa analar da Ğabdulla küñelenä iñ izge orlıqlarnı – tuğan cirgä, keşelärgä bulğan mäxäbbät häm ışanıç orlıqların salıp qaldıra alğannar. Bolar bar da anıñ kiläçäk icatında çağılış tabarlar.

Tuqaynıñ balaçaq istälekläre öç awıl – Quşlawıç, Öçile, Qırlay belän bäyle. “Tuğan awıl” şiğırendä şağıyrneñ tuğan cirenä, awılına betmäs-tökänmäs küñel cılısı, mäxäbbäte salınğan, tuğan awılı tabiğatenä soqlanu, anıñ belän ğorurlanu çağılış tapqan.

Taw başına salınğandır bezneñ awıl, 

Ber çişmä bar, yaqın bezneñ awılğa ul;

Awlıbıznıñ yamen, suwı tämen beläm, 

Şuñar kürä söyäm canım-tänem belän.

Bu dönyäda, bälki, küp-küp eşlär kürem, 

Bilgesezder – qaya taşlar bu täqdirem;

Qaya barsam, qayda torsam, nişläsäm dä,

Xäteremdä mäñge qalır tuğan cirem.
Şiğırdän kürengänçä, Tuqay tuğan awılı Quşlawıçnı da, uynap üskän Öçilene dä, “dönğa küze açılğan”, uqırğa-yazarğa, eşkä öyrängän Qırlaynı da iskä ala. Bar da küñelgä yaqın. Tuqaynı ğomer buyı tuğan cirgä olı mäxäbbäte cılıtıp yäşägän, aña köç häm ilham birgän. Tuğan yağınıñ äkiyätlären tıñlap üskän Tuqayğa anıñ su anaları da, şüräle-albastıları da bik yaqın.

Balalar öçen yazğan iñ matur äkiyätlärendä dä şuşı obrazlar türdäge urınnarnı alıp toralar. 

“Su anası” äkiyäten balalar bik yaratıp uqıylar, anı yattan söylilär. Äkiyätlär aşa bala tanıp-belergä öyränä. Yaxşılıqnı yamanlıqtan ayıra başlıy. Qıñğır eşlärneñ axırı naçar betüwenä töşenä. Bu obraz alar küñelendä qarşılıqlı fikerlär uyatırğa da sälätle. Su anası – serle obraz. Balanıñ fantaziyäse aşa ul real’ obrazğa äwerelä. Beräwlär anı ırjayıp torğan teşle qarçıq itep, ikençeläre isä matur qız surätendä küz aldına kiterä alalar. Balalar qarşına törle rässamnarnıñ su anasın surätlägän illyustratsiyälären quyğanım bar. Tik küpçelek güzäl qıyäfätle su anasın qabul itä, üzläre dä “Su anası” räsemen matur itep yasarğa tırışalar. Xätta yılğa-sularda su anası yäşäwenä, anıñ balalarnı batırğan oçraqları buluwına nıq ışanğannarı da Tuqaynıñ Su anasın matur itep kürergä teli. Ni öçen? Balalarnıñ cawapları ber: “Su anası malayğa naçarlıq eşlämägän, kiresençä, malay anıñ altın tarağın urlap qaçqan, ä Su anası şunnan başqa çäçen tarıy almıy. Ul yämsez bulıp yöri almıy, şuña kürä anıñ tarağın alıp, malay Su anasın räncetkän. Ul, tarağın alırğa kilgäç tä, malayğa timägän, dimäk, Su anası naçar da, usal da tügel”. Bala şağıyr äytergä telägän töp fikerne açıq añlıy: keşe äybersenä tiyärgä yaramıy. Şunısı qızıqlı, bu äkiyätne tatar balaları da, başqa millät balaları da berdäy yaratalar.

“Şüräle” äkiyäte belän dä eş şulayraq tora. Äkiyätne berençe qat uqığanda, küp bala Bıltırnıñ xäyläsenä soqlana, Şürälegä teläktäşlek belderüçelär az bula. Şulay da barıber arada berniçä yomşaq küñellese tabıla. Üz fikerlären yazmaça belderergä quşqaç, Şürälene räncetkän Bıltırnı räximsezlektä ğayepläwçelärneñ baytaq buluwı açıqlana. Alar Şürälene qızğanalar. Balağa üz fikereñne köçläp tağa almıysıñ. Dimäk, alar zurlar uylamağan qayber närsälärgä dä üzlärençä bäyä birergä sälätlelär. Balalardan: “Tuqay nigä Şürälene räncetergä yul quydı mikän?” – digän sorawğa cawaplar şaqtıy qızıqlı. “Tuqay nadan bulmasqa, Şüräle kebek axmaqlıq eşlämäskä öyrätä,” – di ber bala. “Şüräle – tabiğat balası. Ul aldamıy, nişlärgä teläwen dä yäşermi, keşegä ışanıç kürsätä. Dimäk, üzeñ belmägännärgä bik ışanıp betärgä dä yaramıy,” – dip cawap birä ikençese. Keşe törle bulğan kebek, cawaplar bertörle genä bula almıy. Qayçaqta balalarnıñ fikere olı keşene dä uylanırğa mäcbür itä.

Tuqay, ğomumän, maturlıqqa bitaraf bulmasqa, tabiğatne saqlarğa öyrätä. “Bala belän Kübäläk” şiğırendäge soñğı strofada Kübäläk süzlärenä ber genä balanıñ da bitaraf qalğanı yuq.

Tik ğomerem bik qısqa:

Barı ber kön genä, –

Bul yaxşı, räncetmä

Häm timä sin miña!

Bu yullar bala añında şulqadär tirän uyılıp qala, ul zur üskäç tä tabiğatneñ bu näfislegenä qul kütärä almıy. Minem üzemä ätiyem öyrätkän berençe cır da şuşı buldı. Bala añına yaxşılıq orlığın niçek irtä salınsa, şulqadär otışlı bula. Dimäk, Tuqaynıñ iñ ğadi şiğıre dä bala küñelendä miherbanlılıq tärbiyälärgä sälätle ikän. 

 “Qoşlarğa”, “Qoşçıq” şiğırlären uqıp ta, bala tabiğatne saqlaw kiräklegenä böten küñele belän ışana. Anıñ añında, tabiğattäge barlıq can iyäseneñ dä irekle yaşärgä xaqı bar, iregen yuğaltqan qoş ta, başqa can iyäse dä keşelärgä maturlıq kiterä almıy, digän fiker nıqlap urnaşa.

Bala yäştän ük añ-belemgä omtılıp, eşkä öyränep üsärgä tiyeş. 

“İ sabıylar! Eşlägez sez, iñ möqätdäs närsä – eş;

Eş ağaçı härwaqıtta bik yumart kiterer cimeş,” – dip yazğan ul “Eşkä öndäw” şiğırendä. 

“Eş” şiğırendä dä şağıyr bik ğadi genä itep, uquçı belän söyläşä. Eşlägän keşene köne-töne xezmät quyğan qoyaş belän tiñläşterep, balada xezmätkä mäxäbbät tärbiyäli:

Sin qoyaştan ürnäk alsañ, ictihad itsäñ haman,

Küp arasında qoyaş kük yaltırarsıñ ber zaman! 

“Qızıqlı şäkert” – mäktäp balalarınıñ iñ yaratqan şiğırlärennän berse. Monda eşkä öyrätüçe keşe – bala üze. Bu şiğırne tağın da tä’sirleräk itä. Kürçe, üzeneñ yalqaw ma’mayına nindi sabaq birä malay. Orışmıy-nitmi genä tırış bulırğa, irenmäskä, qıyınlıqnı, yalqawlıqnı ciñärgä öyrätä.

“Eş betkäç uynarğa yarıy” şiğırendä bala üz eşeneñ yaxşı näticäsen kürä häm bu aña olı quwanıç kiterä. Ğomumän, Tuqay şiğırlären uqıp üskän bala xezmät tämen toyarğa öyränä. Tormışta bar räxätleklärneñ nigezendä tırış xezmät yatuwına bala ışana, çönki Tuqay moral’ uqıp aqıl satmıy, ä tıynaq qına misallar, eşlekle epizodlar yärdämendä yalqaw bulmasqa, ä xezmätne yaratırğa öyrätä.

Tuqay balalarnı bik yaratqan. Ul alarnıñ barlıq xıyal-teläklären añlağan, alar telendä söyläşä häm alar kebek uylıy belgän. “Ğomer yulına kerüçelärgä” şiğırendä ul balalıq çorın sağınuwın, bala çağında qalırğa teläwen beldergän. Mäktäptä uqu çorın “totqınlıq” waqıtı dip atasa da, şul matur waqıtlarğa, kire qaytırğa telägän. 

Küñeldän sağınam “totqın”lığımnı, mäktäbemne min, 

“Nigä soñ üstem inde häm nigä däw buldım inde, dim.

Nigä, dim, izge mäktäptän, sabıy çaqlardan ayrıldım?

Nigä min keçkenä Apuş tügel, zup-zur Tuqay buldım?”

Bu şiğırendä ul balalarğa balaçaq waqıtlarınıñ qaderen belergä quşa. Här çornıñ üz güzällege häm qızıq yaqları bar. Tuqaylı balaçaq – iñ güzäl balaçaq!

İskärmä: bu tekstqa nigezlänep yasalğan video-fil’m tarkhanova.ru saytına urnaştırıldı. Avtor.
